बाद के समय में नीलगंगा और जंतर-मंतर के बीच खेतों में स्थित एक प्राचीन गणेश मंदिर मंछामन गणेश के दर्शनों के लिए हर बुधवार को जाने की स्मृति भी बहुत स्पष्ट है। उस मंदिर के सामने एक छोटी-सी बावड़ी थी और उसके किनारों पर दोनों ओर बहुत छोटे-छोटे दो शिव मंदिर बने हुए थे। गणेश जी के दर्शनों के बाद मैं उनमें से एक मंदिर की सफ़ाई करता था, शिव लिंग पर फूल चढ़ाता था, अगरबत्ती लगाता था। पता नहीं क्यों, बड़ा अपना-सा लगता था वह उपेक्षित मंदिर मुझे।